***Önkormányzat***

 ***Nick***

***N/48-7/2018.***

***J e g y z ő k ö n y v***

*Nick község Önkormányzatának Képviselő-testülete 2018. június 26-án 17.15 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Füle Lászlóné képviselő, Novák László képviselő*

***Távolmaradását előzetesen bejelentette:*** *Ivánkovics Zoltán képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Kissné Simon Mónika igazgatási ügyintéző, Nagy Attiláné településüzemeltetési és beruházási ügyintéző, Egyed Krisztina pénzügyi ügyintéző, Varga Gyula őrsparancsnok, Halász Ágnes könyvtáros*

*Csorba József polgármester köszöntötte a megjelenteket, megállapította, hogy az 5 képviselőből jelen van 4 fő, az ülés határozatképes, azt megnyitotta.*

***Napirendre az alábbi javaslatot tette:***

1. *Nick község és a Nicki-Műgát közbiztonságának helyzete*
2. *Tájékoztató a könyvtár munkájáról*
3. *Átfogó értékelés a gyermekjóléti és gyermekvédelmi feladatok ellátásáról*
4. *Az Önkormányzat 2018. évi költségvetéséről szóló önkormányzati rendeletének módosítása*
5. *Falugondnoki munkakör betöltéséhez pályázat kiírása*
6. *A Falugondnoki Szolgáltatás tevékenység törzskönyvi kivonatában történő felvétele*
7. *A településkép védelméről szóló önkormányzati rendelet megalkotására kötött szerződés módosítása*
8. *Önkéntes Tűzoltó Egyesület támogatási kérelme*
9. *Rába-Műgát és Térségéért Egyesület támogatási kérelme*

*Képviselő-testület a javasolt napirendet egyhangúlag elfogadta.*

*Polgármester a napirend tárgyalása előtt beszámolt az átruházott hatáskörben hozott döntésekről, melyek az alábbiak:*

* *az alábbi közterület használati engedély kiadása történt meg 2018. június 1-június 30. között: Németh Éva egyéni vállalkozó*  *6.300,-Ft*
* *a településen és a Műgáton az utak kátyuzása megtörtént*
* *a lomtalanítás lezajlott, melyet elég szigorúan vett az STKH, mindenhol lefényképezték. A Műgáton a magánterületeken vannak olyan helyek, ahonnan nem került elszállításra a lom. Az önkormányzat nem kérheti az STKH-től, hogy szállítsa el a hulladékot. Az ingatlan tulajdonosok részére felszólítást fognak küldeni, hogy tűntessék el a kirakott hulladékot.*
* *a kerékpárút világítását megcsinálták, de az aluljáró világítása a mai napig nem működik. Erre a javítási határidő 2018. július 1-je.*
* *A kultúrház energetikai felújítása folyik, a műszaki átadás várhatóan szeptemberben lesz*

*Képviselő-testület 4 szavazattal, tartózkodás, ellenszavazat nélkül az alábbi határozatot hozta:*

***46/2018.(VI.26.) számú határozat:***

*Nick Község Önkormányzatának Képviselő-testülete az átruházott hatáskörben hozott döntésekről szóló tájékoztatást elfogadta és tudomásul vette.*

***1. Napirend***

*Nick község és a Nicki Műgát közbiztonságának helyzete*

***Előadó:*** *Varga Gyula őrsparancsnok*

*Írásos beszámoló a jegyzőkönyv mellékleteként csatolva.*

***Csorba József polgármester:*** *Az írásos előterjesztést elküldték, így mindenki el tudta olvasni a kiküldött beszámolót.*

*Kérdés, hozzászólás:*

***Varga Gyula őrsparancsnok:*** *Köszönti a jelenlévőket. A répcelaki Rendőrőrs továbbra is 19 fővel működik. A tavalyi évben egy fő tiszti státusz volt betöltetlen, illetve 2 fő kolléganő van gyesen. Ténylegesen 16 fő volt a létszám a tavalyi évben. Az idei évben egy kolléga elment a készenléti rendőrséghez és helyette egy répcelaki kolléga lett, aki Sárváron volt a rendőrségnél. Bizonyára mindenki látta, hogy a rendőrség gépjármű parkja megújult, új gépkocsikat kaptak. Jelenleg négy gépkocsival rendelkezik a répcelaki rendőrőrs, 3 megkülönböztető jelzéses, illetve egy civil gépkocsival. A területük a tavalyi évben nem változott. Továbbra is közel 180 km 2 tartozik az illetékességi területükhöz, Répcelak város és további 17 község. A lakosság száma közel 10.300 fő. Főbb célkitűzéseik: a területükön évek óta kialakult közrend, közbiztonság megőrzése, illetve a vagyonelleni bűncselekmények visszaszorítása, közlekedésbiztonsági helyzet fenntartása és a területen a rendezvények zavartalan lebonyolítása. Gondol itt a falunapokra, halottak napjára. Nicken nincsen polgárőrség, de úgy gondolja, hogy a településen a tűzoltóság ellátja a helyszín biztosítását. Ezúton fejezi ki köszönetét az Önkéntes Tűzoltó Egyesületnek. 2017-ben Vas megyében 4.562 bűncselekmény történt, ebből a sárvári rendőrkapitányság illetékességi területén 622 bűncselekmény történt. A Répcelaki Rendőrs területén 80 bűncselekményt követtek el, melyből négyet Nicken követtek el, de kettő bűncselekményt átutazó követett el. Ezt követően ismertette a beszámolóból a település közbiztonsági-, közlekedésbiztonsági helyzetét. Bízik abban, hogy a település lakossága részéről érezhető, hogy a településen van rendőri ellenőrzés, hetente több alkalommal jönnek ki a községbe. Továbbra is azt vallja, hogy függetlenül attól, hogy a számok mit mutatnak, azt a lakosság ítéli meg. Bízik abban, hogy a lakosság is a közbiztonság helyzetét jónak értékeli. A településen teljesen más a társadalmi beállítottság, mint az ország más területein. Egy terület közbiztonsága az nemcsak a rendőrség munkáját tükrözi, hanem az ott lévő önkormányzat közbiztonsághoz való hozzáállását, a szervezetekét és legfontosabban az ott élő lakosságnak a tükörképe a közbiztonság. Azt gondolja, hogy ezekkel az adatokkal nyugodtan mondhatja azt, hogy a területükön, beleértve Nicket is jogkövető állampolgárok laknak, akik fontosnak tartják azt, hogy olyan környezetben éljenek, ahol a közbiztonság jó és az emberek figyelnek egymásra.*

***Kérdés, hozzászólás:***

***Csorba József polgármester:*** *Az M 86-os út átadásra került. A rendőrség számára ez milyen változást jelent? A változást érzékelik, hogy Répcelakon és az M86-on a forgalom normalizálódott.*

***Varga Gyula őrsparancsnok:*** *Az út átadása után is maradt forgalom az M 86-os úton, de a veszélyes kamionforgalom, ami a biztonságot veszélyeztette, az szinte teljes egészében megszűnt Répcelakon. Ha jól emlékszik a balesetek száma a felére csökkent. Az autóút önmagáért beszél, mivel nincs szemközti forgalom. Az autóúton is van baleset, melynek talán fő oka, hogy a monoton közlekedés miatt elbambulnak, és a szalagnak ütköznek. Féltek attól, hogy a fel- és lehajtó megnöveli a forgalmat Répcelakon és Nicken. Az autóút átadása pozitív hatással van a közlekedésbiztonságra.*

***Füle Lászlóné képviselő:*** *A le-és felhajtó megnövelte a községben a forgalmat és véleménye szerint Répcelakon a Széchenyi utca forgalmát is.*

***Csorba József polgármester:*** *Megköszöni a rendőrség munkáját. A képviselő-testület - és úgy gondolja, hogy a lakosság is - elégedett a rendőrség munkájával. Kéri a rendőrségi beszámoló elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***47/2018.(VI.26.) számú határozat:***

*Nick Község Önkormányzatának Képviselő-testülete a Nick község és a Nicki Műgát közbiztonságának helyzetéről szóló beszámolót elfogadja.*

***2. Napirend***

*Tájékoztató a könyvtár munkájáról*

***Előadó:*** *Halász Ágnes könyvtáros*

*Írásos tájékoztató a jegyzőkönyv mellékleteként csatolva.*

***Halász Ágnes könyvtáros:*** *Az írásos tájékoztatót a képviselő-testület tagjai megkapták. 2017 novemberében csatlakozott az önkormányzat munkatársaihoz, ezért nehéz volt megírni a könyvtár munkájáról szóló beszámolót. 2017. december közepén felmerült, hogy Könyvtár Mozit szeretnének Nicken, ezt a Könyvtár Mozi program keretében meg lehet valósítani. Első lépésként NAVA-PONT-tá vált a könyvtár 2018. január közepére. Megemlítette, hogy az idei év februárjában pályáztak digitális jólét csomagra (laptopok beszerzése), melyet a könyvtár mozihoz használnak.*

***Kérdés, hozzászólás:***

***Füle Lászlóné képviselő:*** *Az olvasottsági szám is növekedik-e, vagy csak az internetet használók száma?*

***Halász Ágnes könyvtáros:*** *Az eszköztár eléggé leromlott, hiányos, ezért az internet használat csak laptopon lehetséges. Inkább az olvasás és a helybeni zenehallgatás történik, vagy videón mesét néznek a gyerekekkel. Az aktív könyvhasználatra törekszik. A nicki hölgyek olvasottabbak, mint az urak.*

***Csorba József polgármester:*** *Kéri a tájékoztató elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***48/2018.(VI.26.) számú határozat:***

*Nick község Önkormányzatának Képviselőtestülete megtárgyalta és elfogadja a könyvtár munkájáról szóló tájékoztatót.*

***3. Napirend***

*Átfogó értékelés a gyermekjóléti és gyermekvédelmi feladatok ellátásáról*

***Előadó:*** *Kissné Simon Mónika igazgatási ügyintéző.*

*Írásos előterjesztés, határozati javaslat és a házi segítségnyújtás szakmai programja a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *A települési önkormányzat köteles minden évben átfogó értékelést készíteni a gyermekjóléti és gyermekvédelmi feladatok ellátásáról, melynek tartalmi követelményét is jogszabály írja elő. A képviselő-testület által megtárgyalt értékelést meg kell küldeni a Vas Megyei Kormányhivatal Gyámügyi és Igazságügyi Főosztálynak. Az átfogó értékelést a szociális ügyintéző elkészítette, melyet a képviselők megkaptak. Kéri a testületet a beszámoló megtárgyalására és a határozati javaslat elfogadására.*

*Kérdés, hozzászólás:*

***Csorba József polgármester:*** *Az értékelésből látszik, hogy a településen a nyugdíjasok száma több, mint a 18 év alattiak száma. Kéri a képviselő-testület döntését.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***49/2018.(VI.26.) számú határozat:***

*Nick Község Önkormányzatának Képviselő-testülete az önkormányzat gyermekjóléti és gyermekvédelmi feladatainak 2017. évi ellátásáról szóló átfogó értékelést elfogadja.*

***Felelős:*** *dr. Kiss Julianna jegyző*

***Határidő:*** *azonnal*

***4. Napirend***

*Az Önkormányzat 2018. évi költségvetéséről szóló önkormányzati rendeletének módosítása*

***Előadó:*** *Csorba József polgármester*

*Írásos előterjesztés és a rendelet-tervezet a jegyzőkönyv mellékleteként csatolva.*

***Csorba József polgármester:*** *Felkéri a pénzügyi ügyintézőt, hogy ismertesse, miért volt szükség a rendelet módosítására.*

*Kérdés, hozzászólás:*

***Egyed Krisztina pénzügyi ügyintéző:*** *A szociális ágazati pótlékot a költségvetés tervezésekor nem tervezik. Ezt miden hónapban a Magyar Államkincstártól kapják meg. Az első öt hónapra 30.597,-Ft. Ez az összeg a házi segítségnyújtónak jár. A közfoglalkoztatás támogatására az első félévben 397.575,-Ft-ot kaptak. Ez az összeg a bevételi és a kiadási oldalon is megjelenik. A rászoruló gyerekek szünidei étkeztetésének a támogatását le kellett mondani, – a tavaszi szünet kivételével- mert a kérelmező már nem jogosult erre a támogatásra, mert a család jövedelme megemelkedett. Az év elején igényelt támogatás időarányos részéről le kellett mondani. Ez 29.070,-Ft-ot jelent. Az előirányzatok között két átcsoportosítás teszi szükségessé a rendelet módosítását.*

***Csorba József polgármester:*** *Az előre nem tervezhető kiadások és bevételek miatt van szükség a költségvetési rendelet módosítására. Kéri a rendelet-tervezet elfogadását.*

*Képviselő-testület 4 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 7/2018.(VI.27.) önkormányzati rendelete az önkormányzat 2018. évi költségvetéséről szóló 1/2018.(II.21.) önkormányzati rendelete módosításáról.*

*A rendelet a jegyzőkönyvhöz csatolva.*

***5. Napirend***

*Falugondnoki munkakör betöltéséhez pályázat kiírása*

***Előadó:*** *Kissné Simon Mónika igazgatási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *Nick község Önkormányzatának Képviselő-testülete a májusi ülésen döntött, hogy pályázatot ír ki falugondnoki munkakör betöltésére. A pályázati felhívás közzétételre került Nick Község Önkormányzata hirdetőtábláján, hivatalos honlapján, a környező települések hirdetőtábláin, a Répce Tv képújságában, valamint a Vas Népe felületén. A pályázatra nyitva álló határidő alatt (2018. június 20-a volt) falugondnoki munkakör ellátására pályázat sajnos nem érkezett. Ezért javasolják, hogy a pályázatot ismét tegyék közzé. A Közszolgálati Állásportál (kozigallas.hu) felületen túl kerüljön ismét meghirdetésre a Vas Népében, a Répce Tv képújságában, Vámoscsalád, Vasegerszeg, Uraiújfalu, valamint Csánig települések hirdetőtábláin és a képújságokban, és jelenjen meg a Kisalföld napilapban. Kéri a tisztelt képviselő-testületet az előterjesztés megtárgyalására és a határozati javaslat elfogadására.*

*Kérdés, hozzászólás:*

***Csorba József polgármester:*** *Mivel nem volt jelentkező, ezért szükséges újból meghirdetni a falugondnoki pályázatot. Kéri a képviselő-testület döntését.*

*Képviselő-testület 4 szavazattal, ellenszavazat, tartózkodás nélkül a következő határozatot hozta:*

***50/2018.(VI.26.) számú határozat:***

*Nick Község Önkormányzatának Képviselő-testülete a 31/2018.(V.29.) számú határozatban rögzített pályázati feltételekkel a falugondnoki szolgáltatás működtetéséhez ismét pályázatot tesz közzé a falugondnoki munkakör betöltéséhez. A pályázat a Közszolgálati Állásportál (kozigallas.hu) felületen túl meghirdetésre kerül a Vas Népében, a Kisalföldben, a Répce Tv képújságában, Vámoscsalád, Vasegerszeg, Uraiújfalu, valamint Csánig települések hirdetőtábláin és a települések képújságaiban. A hirdetések díjának költsége a 2018. évi költségvetésben rendelkezésre áll.*

***Felelős:*** *Csorba József polgármester*

***Határidő:*** *azonnal*

***6. Napirend***

*A Falugondnoki Szolgáltatás tevékenység törzskönyvi kivonatában történő felvétele*

***Előadó:*** *Kissné Simon Mónika igazgatási ügyintéző*

*Írásos telőterjesztés és határozati javaslat a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *Nick Község Önkormányzatának Képviselő-testülete a májusi testületi ülésen Falugondnoki szolgálat létrehozásáról döntött.*

*A Falugondnoki Szolgálat nyilvántartásba történő bejegyzését (működési engedély) a Vas Megyei Kormányhivatalnál, mint engedélyező szervnél kell kezdeményezni. A benyújtott kérelemhez mellékelni kell többek között az önkormányzat törzskönyvi kivonatát.*

*Azonban a törzskönyvi kivonatban nem szerepel a falugondnoki szolgáltatás, mint tevékenység, ezért a képviselő-testületnek szükséges határozatot hoznia arról, hogy a
Falugondnoki, tanyagondnoki szolgáltatás 107055 számú és elnevezésű tevékenységet felveszi. Kéri a Tisztelt Képviselő-testületet az előterjesztés megtárgyalására és a határozati javaslat elfogadására.*

*Kérdés, hozzászólás:*

***Csorba József polgármester:*** *Kéri a képviselő-testület döntését.*

*Képviselő-testület 4 szavazattal, ellenszavazat, tartózkodás nélkül a következő határozatot hozta:*

***51/2018.(VI.26.) számú határozat:***

*Nick Község Önkormányzatának Képviselő-testülete a Falugondnoki szolgálat működtetéséhez szükséges Falugondnoki, tanyagondnoki szolgáltatás 107055 számú és elnevezésű kormányzati funkciót felveszi, és a törzskönyvi kivonatában szerepelteti.*

***Felelős:*** *Csorba József polgármester*

***Határidő:*** *azonnal*

***7. Napirend***

*A településkép védelméről szóló önkormányzati rendelet megalkotására kötött szerződés módosítása*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés, határozati javaslat, és a megbízási szerződés 3. számú módosítása a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *A képviselő-testület a májusi ülésén módosította a vállalkozási szerződés 4. számú pontját, mely a teljesítési határidőre vonatkozik. A településkép védelmi rendelet elkészítésében az egyeztetési eljárást a tervező a mai nappal tudta elkezdeni. Ezért kéri a képviselő-testületet, hogy a szerződés véghatáridejét 2018. október 31-re módosítsa.*

*Kérdés, hozzászólás:*

***Csorba József polgármester:*** *Kéri a képviselő-testület döntését.*

*Képviselő-testület 4 szavazattal, ellenszavazat, tartózkodás nélkül a következő határozatot hozta:*

***52/2018.(VI.26.) számú határozat:***

*Nick Község Önkormányzatának Képviselő-testülete a Településarculati Kézikönyv, és a Településkép védelmi rendelet elkészítésére megkötött Megbízási Szerződés 4. (teljesítési határidő) pontját az alábbiak szerint módosítja:*

 *„4. Teljesítési határidő:*

1. *ütem: A Településarculati Kézikönyv elkészítést követően 2017. december 18.*
2. *ütem: A Településkép védelmi rendelet elkészítését követően 2018. október 31.”*

***Felelős:*** *Csorba József polgármester****Határidő:*** *azonnal*

***8. Napirend***

*Önkéntes Tűzoltó Egyesület támogatási kérelme*

***Előadó:*** *Kissné Simon Mónika igazgatási ügyintéző*

*Írásos előterjesztés, határozati javaslat és a támogatási kérelem a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *Nick Község Önkéntes Tűzoltó Egyesülete**2018. június 5-én írásban kérelemmel fordult Nick Község Önkormányzatához, hogy részükre 50.000 Ft működési támogatást szíveskedjenek nyújtani. A kérelmet az előterjesztéshez csatolták. Kéri a tisztelt képviselő-testületet, hogy az előterjesztést tárgyalja meg, és döntsön a támogatás mértékéről.*

*Kérdés, hozzászólás:*

***Novák László képviselő:*** *Javasolja, hogy adják meg a kért támogatást az 50 e Ft-ot. A rendőrség részéről is elhangzott, hogy mindenben lehet rájuk számítani. Bármilyen rendezvény megtartása esetén segítséget nyújtanak pl. helyszín biztosítása, illetve egyéb munkában is kiveszik a részüket.*

***Csorba József polgármester:*** *Egyetért az 50 e Ft támogatással. Kéri a testület döntését.*

*Képviselő-testület 4 szavazattal, ellenszavazat, tartózkodás nélkül a következő határozatot hozta:*

***53/2018.(VI.26.) számú határozat:***

*Nick Község Önkormányzata a civil szervezetek pénzügyi támogatásáról szóló 4/2013.(II.14.) számú önkormányzati rendelete alapján 50.000,-Ft támogatásban részesíti Nick Község Önkéntes Tűzoltó Egyesületét működési költségeinek fedezésére.*

*A támogatás fedezetét a 2018. évi költségvetésben biztosítja.*

*A Képviselő-testület felhatalmazza a polgármestert a támogatási szerződés aláírására.*

***Felelős:*** *Csorba József polgármester*

***Határidő:*** *2018. augusztus 10.*

***9. Napirend***

*Rába-Műgát és Térségéért Egyesület támogatási kérelme*

***Előadó:*** *Kissné Simon Mónika igazgatási ügyintéző*

*Írásos előterjesztés, határozati javaslat és a támogatási kérelem a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *A Rába-Műgát és Térségéért Egyesület**2018. június 20-án írásban kérelemmel fordult Nick Község Önkormányzatához, hogy részükre 100.000,-Ft működési támogatást szíveskedjenek nyújtani. Az írásos kérelem csatolva. Kéri a képviselő-testületet, hogy az előterjesztést tárgyalja meg, és döntsön a támogatás mértékéről.*

*Kérdés, hozzászólás:*

***Füle Lászlóné képviselő:*** *Véleménye szerint egy kicsit magasra tette a mércét az egyesület. Tűzoltóegyesület 50 e Ft támogatást kapott, akkor ehhez viszonyítva 30 e Ft támogatást javasol a Rába-Műgát és Térségéért Egyesületnek.*

***Csorba József polgármester:*** *Aki elfogadja, hogy a Rába-Műgát és Térségéért Egyesület 30 e Ft támogatást kapjon az kézfeltartással jelezze.*

*Képviselő-testület 4 szavazattal, ellenszavazat, tartózkodás nélkül a következő határozatot hozta:*

***54/2018.(VI.26.) számú határozat:***

*Nick Község Önkormányzata a civil szervezetek pénzügyi támogatásáról szóló 4/2013.(II.14.) számú önkormányzati rendelete alapján 30.000,-Ft támogatásban részesíti a Rába-Műgát és Térségéért Egyesületet**működési költségeinek fedezésére.*

*A támogatás fedezetét a 2018. évi költségvetésben biztosítja.*

*A Képviselő-testület felhatalmazza a polgármestert a támogatási szerződés aláírására.*

***Felelős:*** *Csorba József polgármester*

***Határidő:*** *2018. augusztus 10.*

*Tájékoztatások:*

***Csorba József polgármester:*** *Jó volna, ha Leader pályázatot adna be valamelyik civil szervezet a játszótér kialakítására., mivel az önkormányzat nem nyújthat be.*

***Füle Lászlóné képviselő:*** *Milyen gyakorisággal nyírják az út melletti rézsüket?*

***Csorba József polgármester:*** *Ezen a területen a Közút végzi a kaszálást, melynek az ütemezését nem ismerik. Véleménye szerint legfeljebb kétszer fogják lekaszálni. A hétvégén kerül megrendezésre a falunap, melyre szeretettel vár mindenkit.*

*A képviselő-testület a tájékoztatásokat tudomásul vette.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József Dr. Kiss Julianna***

 ***polgármester jegyző***